Diari Oficial de la Generalitat Valenciana


Sumari del DOGV 5668, del 27-12-2007 (2007/15528)

RESOLUCIÓ de 18 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de cooperació tecnológica entre el Consejo General del Poder Judicial, la Generalitat, el Deganat Autonòmic dels Registradors a la Comunitat Valenciana i el Consell Valencià de Col·legis de Procuradors, per a l'intercanvi de documentació electrònica entre els órgans judicials i els registres de la propietat i mercantils de la Comunitat Autónoma Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5668

Data del DOGV
:   27-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15852


Data del document
:   18-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * informàtica documental
    * administració central
    * cooperació administrativa
    * intercanvi d'informació
    * poder judicial
    * telecomunicació

RESOLUCIÓ de 18 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de cooperació tecnológica entre el Consejo General del Poder Judicial, la Generalitat, el Deganat Autonòmic dels Registradors a la Comunitat Valenciana i el Consell Valencià de Col·legis de Procuradors, per a l'intercanvi de documentació electrònica entre els órgans judicials i els registres de la propietat i mercantils de la Comunitat Autónoma Valenciana.  
 [2007/15556]  
El Consejo General del Poder Judicial, la Generalitat, el Deganat Autonòmic dels Registradors en la Comunitat Valenciana i el Consell Valencià de Col·legis de Procuradors han subscrit, després de la tramitació prèvia reglamentària, el 13 de desembre de 2007, el conveni de cooperació tecnológica per a l'intercanvi de documentació electrònica entre els órgans judicials i els registres de la propietat i mercantils de la Comunitat Autónoma Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1620/2007, i que figura com a annex d'esta resolució.  
València, 18 de desembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de Cooperació Tecnològica entre el Consell General del poder judicial, la Generalitat, el Deganat Autonòmic dels Registradors i el Consell Valencià de Col·legis de Procuradors, per a l'intercanvi de documentació electrònica entre els òrgans judicials i els registres de la propietat i mercantils de la Comunitat Autònoma Valenciana.   
València, 13 de desembre de 2007  
Reunits  
D'una banda, Carlos Ríos Izquierdo, vocal del Consell General del Poder Judicial i president de la Comissió d'Informàtica Judicial, facultat per a la signatura d'aquest conveni, per Acord del Ple de -10 d'octubre de 2007.  
I d'altra, Fernando de Rosa Torner, conseller de Justícia i Administracions Publiques, en virtut de la competència atribuïda per l'article 10.c) i 29.c) de la Llei 5/1983, de 30 de desembre, del Consell, modificada per la Llei 12/2007, de 20 de març, autoritzat pel Ple del Consell per a aquest acte amb data 26 d'octubre de 2007, que actua en nom i representació de la Generalitat.  
Vicente Carbonell Serrano, degà autonòmic dels registradors en la Comunitat Valenciana, facultat en virtut del que disposa l'article 36 dels Estatuts General de Registradors d'Espanya.  
Francisco Cerrillo Ruesta, president del Consell Valencià de Col·legis de Procuradors, facultat en virtut de l'article 17 dels seus estatuts.  
Totes les parts, intervenen en representació i amb les facultats que els seus respectius càrrecs els confereixen,  
Exposen  
Primer. Que d'acord amb els articles 230 de la Llei Orgànica del Poder Judicial, i 98 i següents del Reglament 1/2005, de 15 de setembre, dels aspectes accessoris de les actuacions judicials, competeix al Consell General, com a òrgan constitucional de govern del Poder Judicial, l'aprovació dels programes i aplicacions informàtiques de l'administració de justícia, i la determinació dels criteris de compatibilitat dels sistemes informàtics. Per la seua banda, la Instrucció 2/2003, de 26 de febrer, de codi de conducta per a usuaris d'equips i sistemes informàtics al servei de l'administració de Justícia disposa, al punt desé, que el Consell General del Poder Judicial, via la seua Comissió d'Informàtica Judicial, prendrà part activa en l'establiment i regulació de la concreta prestació de serveis tècnics, administratius i de seguretat necessaris per a garantir la validesa i eficàcia de l'emissió i recepció de comunicacions i documents produïts a través de les tècniques i mitjans oferits per l'administració pública competent.  
Segon. L'article 40 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, estableix que correspon a la Generalitat exercir en la Comunitat Valenciana totes les facultats que la Llei Orgànica del Poder Judicial reconega o atribuïsca al Govern de l'Estat.  
Per Reial Decret 293/1995, de 24 de febrer, es va aprovar el traspàs de funcions de l'administració de l'Estat a la Comunitat Valenciana, en matèria de provisió de mitjans materials i econòmics per al funcionament de l'administració de Justícia. I en l'apartat B) 3.b) del seu annex, s'assenyala que l'administració de l'Estat i la Comunitat Valenciana establiran els instruments necessaris de col·laboració per a la promoció i utilització de béns informàtics.  
Tercer. La utilització de les noves tecnologies en el servei públic de l'administració de Justícia és un objectiu primordial des que la Generalitat va assumir les competències en aquesta matèria, i s'han desenvolupat diversos projectes encaminats a adaptar la justícia valenciana a les exigències d'una estructura social cada vegada més dinàmica i moderna.   
Amb aquest objectiu, i a l'empara del que disposen els articles 230 i 271 de la Llei Orgànica del Poder Judicial, que permeten la utilització pels jutjats i tribunals de qualssevol mitjans tècnics, electrònics, informàtics i telemàtics per al desenvolupament de la seua activitat i exercici de les seues funcions, la Generalitat estableix distints convenis de col·laboració amb diverses institucions, amb el fi últim d'intensificar el desenvolupament i implantació dels instruments tecnològics i informàtics en el dit àmbit, i aconseguir així l'intercanvi d'informació i les comunicacions entre els òrgans jurisdiccionals i els altres operadors jurídics.  
Quart. Per la seua banda, el Consell General del Poder Judicial, per acord del Ple, en la reunió de 20 de febrer de 2002, va acordar autoritzar la constitució del Punt Neutre Judicial, que es va configurar com una xarxa de comunicacions, el node central de la qual està suportat pel Consell General del Poder Judicial, de manera que permeta les comunicacions entre les diverses xarxes judicials de les distintes comunitats autònomes i la resta d'organismes o entitats públiques o privades que puguen o, si fa al cas, hagen de proporcionar informació d'utilitat als òrgans judicials.   
Cinqué. El Col·legi de Registradors ha desenvolupat un sistema de comunicacions electròniques segures per a la tramesa de documentació als registres de la Propietat i Mercantils.   
El Col·legi de Registradors posa a disposició dels òrgans judicials aquest sistema, que permetrà la comunicació bidireccional dels registres de la Propietat i Mercantils amb les oficines judicials, i facilitarà, tant la realització d'actes de comunicació com l'intercanvi de documentació entre ambdós organismes, complint així a allò que s'ha disposat entre altres en l'article 162 de la Llei d'Enjudiciament Civil.   
Sisé. L'article 112 de la Llei 24/2001, de 27 de desembre, de Mesures Fiscals, Administratives i d'Orde Social, modificada per la Llei 24/2005, de 18 de novembre, de Reformes per a l'Impuls a la Productivitat, estableix quant a la presentació de documents judicials, administratius o privats, que puguen causar inscripció en els diferents registres que, per tractar-se de documents judicials, la seua presentació es realitzarà a través del Punt Neutre Judicial o sistema d'informació telemàtic que el substituïsca, per a la qual cosa haurà de connectar-se amb el sistema telemàtic d'informació del Col·legi de Registradors de la Propietat i Mercantils d'Espanya. Quant a l'acreditació de la condició del signant, la vigència, revocació i suspensió del certificat de signatura electrònica del funcionari judicial remitent, caldrà ajustar-se a allò que s'ha disposat en la seua legislació específica.  
Seté. En funció dels seus respectius càrrecs, en l'exercici de les facultats que tenen conferides i seguint l'impuls dinamitzador de la justícia dut a terme tant pel Consell General del Poder Judicial com per la Generalitat, és preocupació, de les parts signants del present Conveni, aconseguir que siga una realitat l'intercanvi de documentació electrònica entre tots els òrgans judicials del territori nacional i els registres de la Propietat i Mercantils, per contribuir així a una notable agilització dels procediments judicials en què hagen d'intervindre els esmentats òrgans, a banda de més seguretat en tals tramitacions, i una major protecció dels interessos dels ciutadans davant de la justícia.  
En conseqüència, els compareixents acorden subscriure el present conveni, per a l'efectiva implantació i utilització del referit sistema de comunicacions segures, i es comprometen al compliment de les següents  
Clàusules  
Primera. Entitats que participen en aquest procés telemàtic d'intercanvi d'informació:  
Procuradors, entenent per tals els representants processals de les parts en el procés; l'Estatut dels quals apareix regulat pel Reial Decret 1281/2002, de 5 de desembre, juntament amb les modificacions introduïdes pel Reial Decret 351/2006, de 24 de març.  
Òrgans judicials, amb seu a la Comunitat Autònoma de València.  
Registres de la Propietat i Mercantils de la Comunitat Autònoma Valenciana.  
Segona. Finalitat  
La finalitat del present Conveni és regular la presentació de documents judicials electrònics per via telemàtica als registres, i, en general, la comunicació electrònica fefaent entre els òrgans judicials i els registres de la Propietat i Mercantils, així com la intervenció dels procuradors en tals comunicacions.   
Tercera. Requisits d'autenticitat  
Les parts signants, a l'empara d'allò que ha establit l'article 230 de la Llei Orgànica 6/1985, de l'1 de juliol, del Poder Judicial, i complint amb els requisits de protecció de dades de caràcter personal establits en la Llei Orgànica 15/1999, de 13 de desembre, assenyalen la necessitat que la comunicació electrònica es base en un sistema que utilitze certificats de signatura electrònica reconeguts, que garantisca la seguretat de les comunicacions, a través de tècniques de xifrat, i que tals comunicacions es realitzen directament, de punt a punt, sense intermediació ni depòsit d'informació en el trànsit, en què es comprove la vigència dels certificats de signatura dels intervinents en el mateix acte de signar, i que permeta deixar constància fefaent de la recepció de les comunicacions pel seu destinatari.   
Quarta. Fases del projecte  
Les parts signants reconeixen la utilitat del servei de connexió que presta el Punt Neutre Judicial, com a plataforma d'intercanvi electrònic de documentació judicial, amb el sistema de comunicacions electrònic dels registres i la intervenció dels procuradors, en aquests procediments d'origen telemàtic.  
Per tal d'aconseguir aquest objectiu es distingeixen dues fases d'implantació del projecte:   
1. En una primera fase inicial, que servirà d'experiència pilot, els òrgans judicials elegits remetran la documentació judicial als registres de la Propietat i Mercantils seleccionats, i hauran d'utilitzar el servei web desenvolupat pels registradors per a la presentació de documents. I les comunicacions i notificacions fefaents dels registres al jutjat i als procuradors es practicaran a través del sistema de comunicacions electròniques dels registradors.  
2. En una segona fase, una vegada realitzats els treballs d'integració de les plataformes de comunicació telemàtica registral i judicial, la tramesa de documentació des dels òrgans judicials als registres de la Propietat i Mercantils, així com per a la pràctica de notificacions fefaents electròniques des d'aquests als òrgans judicials i procuradors, podrà realitzar-se directament des de les respectives aplicacions de gestió, i s'hauran d'utilitzar per a això, si fa al cas, els certificats digitals emesos per l'autoritat de certificat de la Comunitat Valenciana o per altres prestadors de serveis de certificat, amb conveni amb aquesta.  
Cinquena. Descripció operativa del sistema en la seua primera fase:  
El document judicial electrònic, a petició del procurador de la part, es remetrà signat electrònicament pel secretari de l'òrgan judicial corresponent al registre competent, a través dels serveis web de presentació telemàtica desenvolupat pels registradors, per a la qual cosa se signarà l'oportú protocol de col·laboració entre els titulars dels esmentats òrgans judicials, els secretaris judicials, el Col·legi de Procuradors i els registradors que participen en l'experiència.   
En l'esmentada tramesa s'expressarà, si fa al cas, i quan així conste a l'òrgan judicial, el nom i adreça electrònica del procurador designat, així com el col·legi a què pertany.   
En el mateix moment de la recepció del document, el registre tornarà al jutjat un justificant tècnic, acreditatiu de la dita recepció, amb expressió del moment temporal del seu ingrés al registre competent.   
Una vegada practicada la presentació del document judicial electrònic, el registrador comunicarà electrònicament al procurador de la part designada en el document judicial, la presentació telemàtica realitzada, i expedirà certificat, electrònic o en suport paper, segons siga procedent o se sol·licite, comprensiu de la presentació telemàtica rebuda. La qual posarà a disposició del procurador, per tal de complir amb les obligacions fiscals pertinents, quan això fóra legalment necessari.  
Per a la pràctica de la comunicació electrònica al procurador designat, el registrador enviarà un missatge signant, amb la signatura de procediments registrals corresponent al seu registre, a través del sistema de comunicacions dels registradors, al compte de correu electrònic corresponent al Col·legi de Procuradors a què el procurador pertanga. El Col·legi de Procuradors s'encarregarà de reexpedir aquest missatge al compte de correu electrònic del procurador destinatari d'aquest, o en la forma que determine aquest.  
Aquest missatge contindrà únicament l'avís de l'existència d'una comunicació pendent i un enllaç a una URL, perquè el procurador destinatari accedisca a través d'aquesta al contingut de la comunicació, prèvia identificació amb la seua signatura electrònica.  
S'entendrà amb caràcter general legal, que el procurador designat en el document judicial electrònic presentat assumeix la condició de presentador del document, la qual cosa l'autoritza per a la seua retirada i tots els actes de gestió i tramitació a realitzar davant del registre.   
En els supòsits en què el procurador designat no siga l'interessat en el document, haurà de posar-ho en coneixement del Registre, bé directament, bé a través del Col·legi de Procuradors, a través del servei web de presentació dels registradors, o mitjançant correu electrònic.  
En aquells casos en què legalment calga, per exemple en els casos de notificació de qualificació registral desfavorable a la inscripció, el registrador realitzarà la notificació al procurador a través del sistema de notificacions fefaents electròniques dels registradors.   
Per a això, el registrador enviarà un missatge signat, amb la signatura de procediments registrals del seu registre al compte de correu corresponent al Col·legi de Procuradors a què el procurador pertanga. El Col·legi de Procuradors s'encarregarà de reexpedir aquest missatge al compte de correu electrònic del procurador destinatari d'aquest, o li'l farà arribar en la forma que aquest determine.  
Aquest missatge contindrà únicament l'avís d'existir una notificació pendent de practicar-se i un enllaç a una URL a què el procurador destinatari podrà accedir prèvia identificació amb la seua signatura electrònica. Per a accedir al contingut de la notificació, que estarà signada pel registrador amb la seua signatura electrònica reconeguda, i emetre el corresponent justificant de recepció, caldrà seleccionar la notificació pendent i, en mostrar-se el seu contingut, es generarà automàticament el justificant de recepció per al registre, amb la referència temporal del moment exacte de l'accés a la notificació.   
Després del transcurs de 10 dies naturals, sense accedir al seu contingut, el Col·legi de Procuradors l'assumirà, i s'entendrà practicada la notificació amb caràcter general legal.  
En el circuit d'esmenes s'utilitzarà el format electrònic preferentment i sempre que això siga possible. Quan els defectes foren esmenables sense la intervenció del Jutjat (per exemple, instàncies dels interessats per a indicar les seues dades personals, o per a manifestar la llibertat d'arrendaments d'una finca registral, etc.), i sempre que siga possible, serà suficient que la documentació subsanatòria, signada electrònicament amb signatura reconeguda dels interessats, siga remesa telemàticament pel procurador al registre, a través del servei web de presentació dels registradors. En aquells casos en què la intervenció del jutjat fora necessària per a l'esmena del defecte (per exemple, diligència del secretari expressiva de la fermesa de la resolució judicial), la tramesa telemàtica del document judicial necessari per a això, serà realitzada directament per l'òrgan judicial al registre, amb la sol·licitud prèvia telemàtica que amb aquesta finalitat dirigirà a aquell al procurador corresponent.  
Per a la pràctica de notificacions electròniques des del registre a l'òrgan judicial, caldrà que aquest facilite prèviament una adreça electrònica a la qual podrà remetre els avisos abans mencionats. A la pàgina web, en què es troba la notificació, només podrà accedir-se mitjançant signatura electrònica que identifique el funcionari.  
Una vegada inscrit el document judicial al registre, es comunicarà telemàticament al procurador designat en la forma i procediments anteriorment establits. El registrador expedirà certificat, en suport electrònic o en paper, segons siga procedent o se sol·licite, comprensiu del document judicial electrònic, de l'alteració produïda en els llibres del Registre, i de qualsevol altre document registral o fiscal que fóra procedent, que lliurarà al procurador per a la seua posterior tramitació o presentació on corresponga.  
Sisena. Òrgans de seguiment i tècnics  
Per tal d'impulsar les actuacions previstes en aquest conveni, i garantir el seu desenvolupament integral, es creen els òrgans següents:  
1. Comissió de Seguiment  
La Comissió de Seguiment estarà integrada per un representant del Consell General del Poder Judicial, de la Generalitat, dels registradors i dels procuradors, com també pel secretari de Govern del Tribunal Superior de Justícia de la Comunitat Valenciana o secretari judicial en què ell delegue.   
La Comissió de Seguiment podrà ser convocada per qualsevol dels seus membres, i s'indicaran els assumptes a tractar en aquesta. En tot cas, es reunirà una vegada per semestre.  
Es faculta expressament la Comissió de Seguiment per a aprovar modificacions en l'operativa funcional, que poguera requerir el sistema a conseqüència d'alguna modificació tècnica que calguera introduir en el desenvolupament d'aquest projecte.  
2. Comissió Tècnica  
La Comissió Tècnica estarà formada per una representació tècnica de cada una de les parts signatàries, amb alta qualificació professional en matèria de tecnologies de la informació i les comunicacions.  
La Comissió Tècnica elevarà propostes a la Comissió de Seguiment en tot allò que es referix a l'execució del Conveni. Així mateix, desenvoluparà les actuacions i programes que li siguen encomanats per aquella, en particular el desenvolupament del pla necessari per a aconseguir la intercomunicació de les plataformes de comunicació registral i judicial.  
La Comissió Tècnica es reunirà almenys una vegada al trimestre i, en tot cas, quan siga convocat per qualsevol dels seus membres, prèvia indicació dels assumptes a tractar.  
Les convocatòries, acords i documentació dels òrgans de seguiment seran produïts i custodiats per una secretaria administrativa, el règim de la qual establirà en la seua primera reunió la Comissió de Seguiment.  
Setena. Vigència  
El present Conveni té una duració indefinida, comptadora des de la seua signatura, llevat que qualsevol de les parts ho denuncie expressament amb tres mesos d'antelació a la data que es pretenga donar per finalitzat.  
Vuitena. Naturalesa del Conveni de Col·laboració i resolució de controvèrsies  
El present Conveni té naturalesa administrativa. Les qüestions litigioses sorgides sobre la interpretació, execució, modificació, resolució i efectes que pogueren derivar-se de l'aplicació del present Conveni, hauran de resoldre's de mutu acord de les parts en el si de la Comissió de Seguiment constituïda. Si no resulta possible aconseguir l'esmentat Acord, les qüestions litigioses seran de coneixement i competència de l'orde jurisdiccional contenciós administratiu, de conformitat amb el que preveu la Llei 29/1998, de 13 de juliol, Reguladora de l'esmentada jurisdicció.  
Novena. Contraprestacions econòmiques  
El desenvolupament del present Conveni no donarà dret a cap contraprestació econòmica a favor de cap dels seus signants, i cada un d'ells es farà càrrec del cost, si n'hi ha, de les actuacions que hagen de desenvolupar per a aconseguir l'efectiva posada en marxa d'aquest projecte.  
Desena. Compromisos de la Generalitat  
La Generalitat es compromet a desenvolupar totes les actuacions que calguen en la seua xarxa judicial, per tal d'aconseguir la intercomunicació de les plataformes de comunicació registral i judicial, com també facilitar i promoure l'accés dels òrgans judicials radicats al seu territori, que se seleccionen per a servir d'experiència pilot, a la plataforma de comunicacions desenvolupada pels registradors, i es compromet a no facilitar a tercers ni l'accés a aquesta, ni cap documentació tècnica associada a aquest projecte.   
Onzena. Compromisos del consell general del poder judicial  
El Consell General del Poder Judicial es compromet, per la seua banda, a desenvolupar totes les actuacions que calguen per a aconseguir la intercomunicació de les plataformes de comunicació registral i judicial.  
Dotzena. Compromisos del deganat autonòmic de registradors  
Per la seua banda, el Deganat Autonòmic de Registradors es compromet a desenvolupar totes les actuacions que calguen per a aconseguir la integració de la seua plataforma de comunicació registral en el punt neutre judicial.  
Tretzena. Sense perjudici de l'anteriorment establit, les parts interessades podran subscriure les modificacions i ampliacions que consideren necessàries per a la millora del sistema, la qual cosa es realitzarà mitjançant annexos al present conveni.  
I en prova de conformitat, signen el present conveni en el lloc i la data al principi indicats,  
El vocal president de la Comissió Informàtica del CGPJ.Carlos Ríos Izquierdo   
El conseller de Justícia i Administracions Públiques. Fernando de Rosa Torner  
El degà autonòmic dels registradors de València. Vicente Carbonell Serrano  
El president del Consell Valencià de Col·legis de Procuradors. Francisco Cerrillo Ruesta